Circulația pe Podul Grant, pe sensul Crângași – Turda, a fost redeschisă, duminică, 31 martie. Primarul general al Municipiului București, Nicușor Dan, a anunțat duminică finalizarea lucrărilor, împreună cu reluarea circulației tramvaielor pe linia 41, pe ambele sensuri.
Proiectul, care a inclus lucrări de modernizare și consolidare a podului, a avut un cost total de 50 de milioane de lei.
"O lucrare care costă cu totul 50 de milioane de lei. Mai avem de făcut dedesubt, pe structura de rezistenţă, dar lucrări care nu afectează deloc traficul. Lucrările se vor termina în august, anul acesta, cu un an mai devreme decât era prevăzut în contract," a afirmat Nicușor Dan.
Pe lângă lucrările de consolidare, proiectul a inclus și extinderea bretelelor de acces, facilitând astfel o circulație mai fluidă și sigură. În septembrie 2023, a fost necesară închiderea bretelei de urcare pe pod, dinspre Calea Giulești spre Str. Turda, pentru a începe aceste lucrări esențiale.
Lucrările de reabilitare a Podului Grant au fost demarate în urma unei expertize din 2017, care indica o slăbire a structurii în zona centrală.